Polisielid vas oor bril vir vriendin op vrou se naam(Argieffoto: Unsplash) ŉ 58-jarige polisielid verskyn later vandeesmaand in die Roodepoort-landdroshof vir beweerde bedrog. Hy het glo in Januarie verlede jaar sy vriendin na ŉ oogkundige vir ŉ konsultasie geneem waarna sy ŉ voorgeskrewe bril ontvang het – waarvoor die mediese fonds betaal het. In Julie verlede jaar het die beampte, ŉ luitenant-kolonel, se vrou dieselfde oogarts besoek, net om uit te vind ŉ bril is reeds op haar naam voorgeskryf, het kapt. Ndivhuwo Mulamu, woordvoerder van die Valke, gesê. “Die ernstige korrupsieondersoekeenheid het die dossier vir verdere ondersoek ontvang en vasgestel die verdagte het sy vrou se besonderhede tydens die Januarie-konsultasie gebruik om sy vriendin te help om ŉ bril te kry,” het Mulamo gesê. Die verdagte het Dinsdag ŉ dagvaarding ontvang om op 24 November op ŉ aanklag van bedrog in die hof te verskyn.